[pic] | KOMISIA EURÓPSKYCH SPOLOČENSTIEV | Brusel, 25.6.2007 KOM(2007) 358 v konečnom znení SPRÁVA KOMISIE Správa o politike hospodárskej súťaže za rok 2006e órgãos {SEK(2007)860} 1. Politika hospodárskej súťaže pokračovala v roku 2006 v ochrane a tvorbe podmienok, ktoré umožňujú trhom fungovať na základe hospodárskej súťaže k prospechu európskych spotrebiteľov a firiem. To si vyžiadalo na jednej strane riešenie zlyhaní trhu, ktoré vyplynuli z konania účastníkov trhu zameraného proti hospodárskej súťaži a z určitých trhových štruktúr, a na druhej strane podieľanie sa na tvorbe celkového rámca hospodárskej politiky v jednotlivých sektoroch hospodárstva, ktorý podporuje účinnú hospodársku súťaž. 2. Prvý oddiel tejto správy obsahuje prehľad, ako sa ďalej vyvíjali a uplatňovali nástroje politiky hospodárskej súťaže, najmä protitrustové pravidlá, pravidlá upravujúce fúzie a pravidlá o štátnej pomoci. Druhý oddiel je zameraný na to, ako sa vo vybraných prioritných sektoroch používala kombinácia týchto a ďalších nástrojov na presadzovanie cieľov politiky hospodárskej súťaže. Tretí oddiel obsahuje prehľad spolupráce v rámci Európskej siete pre hospodársku súťaž (ECN) a s vnútroštátnymi súdmi. V štvrtom oddiele sa venuje medzinárodnej činnosti. Napokon v piatom oddiele sa nachádza krátky opis medziinštitucionálnej spolupráce. Ďalšie informácie môžu byt nájdené v Pracovnom dokumente útvarov Komisie[1] a na internetovej stránke Generálneho riaditeľstva pre hospodársku súťaž[2]. 1. NÁSTROJE 1.1. Protitrustová politika – články 81 a 82 Zmluvy o ES 1 .1.1. Tvorba pravidiel a politiky 3. Účinné pôsobenie proti kartelom vyžaduje okrem primeraných sankcií na potrestanie a odradenie kartelov stimuly pre účastníkov, aby nahlasovali kartely. Komisia vykonala dôležitý krok smerom k odhaľovaniu a likvidácii kartelov prijatím revidovaného oznámenia Komisie o oslobodení od pokút a znížení pokút v kartelových prípadoch [3]. Vo viacerých oblastiach sa dosiahlo zlepšenie v poskytovaní väčšieho množstva metodických pokynov pre žiadateľov a vo zvýšení transparentnosti postupu. Tieto zmeny a doplnenia sú odrazom viac ako štyroch rokov skúseností s uplatňovaním oznámenia o zhovievavosti z roku 2002[4] a sú úplne v súlade s modelovým programom zhovievavosti ECN, ktorý sa tiež prijal v roku 2006. Medzi zlepšenia patrí vyjasnenie hraničných hodnôt oslobodenia od pokút a zníženia pokút, vyjasnenie podmienok, ktoré musia žiadatelia splniť, ako aj zmeny a doplnenia postupu, napríklad zavedenie systému označovania ponechaného na vlastné uváženie. 4. Pokuty majú najväčšiu dôležitosť pri odrádzaní spoločností od porušovania pravidiel hospodárskej súťaže. Komisia prijala nové usmernenia k metóde stanovovania pokút uložených podnikom, ktoré porušili článok 81 alebo článok 82 Zmluvy o ES[5] s cieľom zvýšiť odradzujúci účinok svojich sankcií. Podľa týchto nových usmernení sa pre každého účastníka porušenia bude základná suma pokuty zakladať na percente jeho ročných tržieb za produkt, ktorého sa porušenie týka, v príslušnej geografickej oblasti, a môže dosiahnuť maximálne 30 % príslušných tržieb. V záujme úplného premietnutia dĺžky trvania porušenia sa zodpovedajúca suma vynásobí počtom rokov účasti podniku na porušovaní. Komisia môže ďalej v prípade recidívy zvyšovať pokutu do výšky 100 % – pričom každé porušenie oprávňuje na zvýšenie pokuty – a bude zohľadňovať nielen svoje predchádzajúce rozhodnutia, ale aj rozhodnutia vnútroštátnych orgánov hospodárskej súťaže založené na uplatnení článku 81 alebo článku 82 Zmluvy o ES. 5. Uľahčenie súkromnoprávneho presadzovania pomôže zabezpečiť, aby osoby, ktoré utrpeli ujmu v dôsledku porušenia práva upravujúceho pravidlá hospodárskej súťaže ES, mohli uplatniť svoje právo na odškodnenie, čím sa zvýšia celkové úrovne odradzovania, ako doplnok k verejnoprávnemu presadzovaniu. Zelená kniha o žalobách o náhradu škody pre porušenie protitrustových pravidiel EÚ obsiahnutých v článkoch 81 a 82 Zmluvy o ES[6] sa stretla so širokým záujmom v protitrustovom spoločenstve a široko sa prediskutovala v Európe a iných častiach sveta. Počas konzultácií s verejnosťou Komisia dostala takmer 150 písomných podkladov od vlád, orgánov hospodárskej súťaže, výrobného odvetvia, spotrebiteľských organizácií, právnikov a akademikov. Veľká väčšina respondentov súhlasila, že obete porušenia práva upravujúceho pravidlá hospodárskej súťaže majú právo na odškodnenie, a že vnútroštátne procedurálne pravidlá by mali byť nápomocné pri účinnom vykonávaní tohto práva. Aj Európsky hospodársky a sociálny výbor privítal túto iniciatívu Komisie v svojom stanovisku k zelenej knihe[7]. Ako ďalší postup v nadväznosti na zelenú knihu Komisia zaradila do svojho legislatívneho a pracovného programu na rok 2007 prípravu bielej knihy o žalobách o náhradu škody pre porušenie protitrustových pravidiel[8]. 6. V Komisii, ako aj mimo nej pokračovala podpora zásad hospodárskej súťaže prostredníctvom ich obhajovania s cieľom zabezpečiť, aby právne predpisy na úrovni EÚ alebo členských štátov, ktorými sa presadzujú legitímne politické ciele, neprimerane neškodili hospodárskej súťaži. Obhajovanie hospodárskej súťaže malo hrať dôležitú úlohu najmä v legislatívnom procese týkajúcom sa nariadenia REACH[9]. Komisia podobne pokračovala v svojom úsilí stimulovať členské štáty, aby preskúmali obmedzovanie hospodárskej súťaže v kľúčovej oblasti profesijných služieb ako dôležitý príspevok k splneniu lisabonských cieľov. 1.1.2. Uplatňovanie pravidiel 7. Komisia naďalej udeľovala vysokú prioritu odhaľovaniu kartelov a odradzovaniu od kartelov . Sústredila svoju činnosť na veľké kartely najmä celosvetového alebo európskeho rozmeru a obsahujúce mnoho hospodárskych subjektov. Komisia vydala sedem konečných rozhodnutí [10] , v ktorých udelila 41 podnikom[11] pokuty v celkovej výške 1 846 miliónov EUR (v porovnaní s 33 podnikmi a celkovou výškou pokút 683 miliónov EUR v roku 2005). Vydané rozhodnutia dokumentujú ekonomickú významnosť dotknutých sektorov a dĺžku trvania kartelov, preto sa priemerná výška pokuty na podnik výrazne zvýšila. 8. Na konci roku 2006 Komisia celkovo prijala 104 žiadostí o oslobodenie od pokút a 99 žiadostí o zníženie pokút podľa oznámenia o zhovievavosti z roku 2002. Štyri z kartelových rozhodnutí prijatých v roku 2006 sa zakladali na oznámení o spolupráci z roku 2002 a jedno na oznámení o zhovievavosti z roku 1996. Komisia v týchto prípadoch udelila aj výrazné zníženia pokút spolu pre 10 spoločností za dôkazy poskytnuté Komisii. 9. Ďalšie kroky boli prijaté na sankcionovanie zneužití dominantného postavenia .. Komisia za zamerala na sieťové odvetvia, ktoré majú kľúčový význam pre európsku konkurencieschopnosť a rozvoj znalostnej ekonomiky v Európe: Komisia začala konanie proti spoločnosti Telefónica za údajné „stláčanie marže“ na španielskom trhu prístupu k širokopásmovému internetu[12] a proti Distrigaz za údajnú prax zabraňovania vstupu novým dodávateľom na belgický trh s plynom[13]. Komisia tiež prijala konečné rozhodnutie, v ktorom dospela k záveru, že Tomra, výrobca automatov na výkup použitých nápojových obalov, porušila článok 82 Zmluvy o ES uplatňovaním systému dohôd o exkluzivite, individualizovaných kvantitatívnych záväzkov a individualizovaných schém retroaktívnych zliav, ktoré obmedzili alebo prinajmenšom oneskorili vstup iných výrobcov automatov na výkup použitých nápojových obalov[14]. 10. Správne hospodárske posúdenie a sústredenie sa na konanie, ktoré možno považovať za poškodzujúce hospodársku súťaž, a teda spotrebiteľov, zlepšuje účinnosť politiky hospodárskej súťaže. Úvahy v tejto oblasti pokračovali po verejných konzultáciách o diskusnom dokumente o uplatňovaní článku 82 Zmluvy o ES na protiprávne bránenie prístupu na trh . Najdôležitejšie témy nadnesené v predložených podkladoch sa prerokovali na verejnom prerokovaní konanom v Bruseli, na ktorom sa zúčastnilo približne 350 účastníkov z Európy, Spojených štátov, Japonska a Kórey. 11. Článok 9 nariadenia č. 1/2003 umožňuje Komisii učiniť záväzky záväznými voči podnikom, ak tieto záväzky sú v súlade s obavami vyjadrenými Komisiou v protitrustovom konaní. Záväzky naďalej predstavovali účinný prostriedok riešenia problémov hospodárskej súťaže. V roku 2006 Komisia prijala štyri rozhodnutia o záväzkoch[15]. 12. Rok 2006 bol prvý rok, keď Komisia musela použiť svoje právomoci na stanovenie pravidelného penále podľa článku 24 ods. 2 nariadenia č. 1/2003 s cieľom prinútiť podnik dosiahnuť súlad s rozhodnutím, ktoré mu prikazovalo ukončiť porušovanie článku 81 alebo 82 Zmluvy o ES. Uložila Microsoftu konečnú sankčnú platbu vo výške 280,5 miliónov EUR za nesplnenie niektorých jeho povinností vyplývajúcich z rozhodnutia z roku 2004, v ktorom bolo uznané porušenie článku 82 Zmluvy o ES. 13. Nariadenie č. 773/2004 stanovuje, že lehota na zodpovedanie oznámenia o námietkach musí zohľadniť tak na čas potrebný na vypracovanie podania, ako aj na naliehavosť prípadu a trvá minimálne štyri týždne od poskytnutia prístupu ku spisu[16]. S cieľom lepšie zohľadniť tento regulačný rámec a zabezpečiť včasný výkon pravidiel hospodárskej súťaže, Komisia zmení svoju terajšiu prax pre stanovenie lehôt na zodpovedanie oznámenia o námietkach[17]. Ak si to vyžadujú okolnosti prípadu, stanoví sa dlhšia lehota ako je minimum stanovené v nariadení č. 773/2004, predovšetkým v zložitých prípadoch, v prípadoch s objemným spisom alebo ak dovolenkové obdobie ovplyvňuje schopnosť daného podniku odpovedať. To je bez toho, aby tým bola dotknutá možnosť podniku požiadať vypočúvajúceho úradníka o predĺženie lehoty. 1.2. Kontrola fúzií 1 .2.1. Tvorba pravidiel a politiky 14. Komisia v záujme poskytnutia lepších pokynov o otázkach pôsobnosti v kontrole fúzií uverejnila nový návrh konsolidovaného oznámenia Komisie o právomoci v rámci nariadenia o fúziách[18] na konzultáciu s verejnosťou. Toto oznámenie nahradí štyri oznámenia o pôsobnosti, všetky prijaté Komisiou v roku 1998 v rámci predchádzajúceho nariadenia o fúziách č. 4064/89[19], Nahradenými oznámeniami sú (i) oznámenie o pojme koncentrácia[20], (ii) oznámenie o pojme úplne funkčné spoločné podniky[21], (iii) oznámenie o pojme dotknuté podniky[22] a (iv) oznámenie o výpočte obratu[23]. Nové oznámenie bude preto obsahovať v jednom dokumente všetky otázky pôsobnosti, ktoré sú dôležité na určenie príslušnosti Komisie v rámci nariadenia o fúziách (okrem postúpení). Malo by sa prijať v roku 2007. 1.2.2. Uplatňovanie pravidiel 15. Počet fúzií oznámených Komisii v roku 2006 dosiahol rekordnú úroveň 356 , čím prekonal predchádzajúci rekordný počet dosiahnutý počas poslednej vlny fúzií v roku 2000. Komisia prijala počas roka celkovo 352 konečných rozhodnutí, z ktorých 207 bolo prijatých na základe zjednodušeného postupu. Vo fáze I bolo 323 transakcií vyriešených bez podmienok a 13 transakcií bolo vyriešených s podmienkami. To predstavovalo mierne zvýšenie počtu konaní vo fáze II, keď sa počas roka otvorilo 13 takýchto prípadov v porovnaní s 10 v roku 2005. Bolo prijatých 10 rozhodnutí podľa článku 8 a oznamujúce strany odstúpili počas fázy II od dvoch koncentrácii. Neprijali sa žiadne rozhodnutia o zákaze. 16. Komisia získala ďalšie skúsenosti s uplatňovaním kritéria hmotnoprávneho preskúmania zavedeného v nariadení o fúziách v roku 2004. Dvoma pozoruhodnými prípadmi „nekoordinovaného“ vplyvu boli Linde/BOC [24], týkajúci sa - inter alia - celosvetového veľkoobchodného trhu hélia, a T-Mobile Austria/tele.ring [25], týkajúci sa rakúskeho maloobchodného trhu poskytovania mobilných telefonických služieb koncovým zákazníkom. V oboch prípadoch Komisia vyhlásila, že fúzia bude výrazne brániť hospodárskej súťaži, hoci by sa spojený subjekt nestal spoločnosťou s najväčším vplyvom na trhu. Oba prípady boli vyriešené pod podmienkou dostatočných nápravných opatrení predložených stranami. 17. Veľká pozornosť sa venovala podloženým tvrdeniam, že transakcie oznámené v troch rozhodnutiach Korsnas/AD Cartonboard [26], Inco/Falconbridge [27] a Metso/Aker Kvaener [28] by mohli viesť k efektívnosti . Komisia v súlade s prístupom stanoveným v usmerneniach o horizontálnych fúziách[29] posúdila, v akej miere bude táto efektívnosť vplývať na celkové posúdenie účinkov príslušných transakcií na hospodársku súťaž. 1.3. Kontrola štátnej pomoci 1.3.1. Tvorba pravidiel a politiky 18. Výrazný pokrok sa dosiahol pri modernizácii súčasného rámca pravidiel o štátnej pomoci v súlade s Akčným plánom štátnej pomoci (SAAP), ktorý Komisia začala v roku 2005. Štyrmi základnými zásadami tejto modernizácie sú: menej štátnej pomoci, ktorá je lepšie sústredená; väčší dôraz na ekonomickú analýzu; účinnejšie postupy vrátane lepšieho presadzovania, vyššej predvídateľnosti a lepšej transparentnosti; a deľba zodpovednosti medzi Komisiou a členskými štátmi. Z konzultačného procesu vyplynula jasná podpora týchto zásad a fakt, že predstavujú jadro politického vývoja v roku 2006. 19. Komisia zjednodušila schvaľovanie regionálnej pomoci prijatím nariadenia o skupinovom oslobodení regionálnej investičnej pomoci [30]. Členské štáty už nemusia oznamovať Komisii programy regionálnej investičnej pomoci, ak sú tieto programy v súlade s novými usmerneniami pre regionálnu pomoc[31] a schválenou mapou regionálnej pomoci na roky 2007 – 2013. V roku 2006 boli schválené mapy regionálnej pomoci pre 18 členských štátov, v ktorých sú uvedené znevýhodnené regióny oprávnené na pomoc a maximálne intenzity pomoci povolené v týchto regiónoch. 20. Komisia tiež prijala nový rámec štátnej pomoci pre výskum, vývoj a inováciu (VVaI)[32]. Cieľom tohto rámca je pomôcť členských štátom nasmerovať väčšiu časť ich celkových rozpočtov štátnej pomoci na podporu VVaI a pomôcť im zamerať štátnu pomoc v oblasti VVaI na najlepšie projekty na základe ekonomickej analýzy. Malo by to minimalizovať narušenia hospodárskej súťaže a obchodu a maximalizovať efektívnosť verejných výdavkov. Z nových pravidiel je jasné, že zlepšený ekonomický prístup, ktorý sa vypracoval v SAAP, je v súčasnosti realitou a stáva sa základným kameňom politiky Komisie v oblasti štátnej pomoci. 21. Prijali sa ďalej nové usmernenia o rizikovom kapitáli [33], ktoré umožňujú členským štátom zlepšiť prístup k finančným prostriedkom pre MSP. Zahŕňajú opatrenia rizikového kapitálu na investovanie do MSP v etape financovania počiatočného rozvoja (zárodkový kapitál, rozbiehanie nového projektu alebo podniku) a etape rozvojového financovania. Vzhľadom na dôležitosť MSP z hľadiska stimulácie hospodárskeho rastu a vytvárania trvalých pracovných miest predstavujú tieto usmernenia dôležitú súčasť stratégie Komisie v oblasti konkurencieschopnosti[34]. 22. Na záver, Komisia prijala nové nariadenie de minimis [35] , ktorým sa malé podpory vynímajú z povinnosti schválenia vopred Komisiou. Podľa tohto nového nariadenia sa pomoc do výšky 200 000 EUR poskytnutá počas troch fiškálnych rokov nebude považovať za štátnu pomoc. 23. V roku 2007 má Komisia v úmysle pokračovať v implementácii SAAP prijatím nových usmernení o ochrane životného prostredia, nových pravidiel pre pomoc vo forme záruk, nového oznámenia o referenčných sadzbách Komisie a oznámenia o vrátení protiprávnej a nezlučiteľnej pomoci. 1.3.2. Uplatňovanie pravidiel 24. Nastalo výrazné zvýšenie pracovnej záťaže v oblasti kontroly štátnej pomoci , keď sa v roku 2006 zaregistrovalo 921 nových prípadov (zvýšenie o 36 % v porovnaní s predchádzajúcim rokom). Komisia prijala 710 konečných rozhodnutí [36], čo predstavuje 12 % zvýšenie v porovnaní s rokom 2005. Komisia vo veľkej väčšine prípadov schválila pomoc, keď dospela k záveru, že skúmaná pomoc je zlučiteľná (91 % všetkých rozhodnutí) s pravidlami o štátnej pomoci alebo nepredstavuje štátnu pomoc (4 % všetkých rozhodnutí). Ak Komisia mala pochybnosti, či sú niektoré opatrenia pomoci v súlade s pravidlami, vykonala formálne zisťovanie. Na konci tohto konania vo veci formálneho zisťovania prijala Komisia buď kladné alebo podmienečné rozhodnutie alebo neprijala žiadne rozhodnutie o pomoci (3 % všetkých rozhodnutí), alebo rozhodla, že pomoc nie je v súlade s pravidlami o štátnej pomoci (2 % všetkých rozhodnutí). 25. Hlavné prípady regionálnej pomoci sa týkali veľkých investičných projektov spadajúcich do Multisektorového rámca regionálnej pomoci pre veľké investičné projekty z roku 2002[37]. Komisia schválila pomoc v 9 poľských prípadoch týkajúcich sa investícií do výroby modulov pre televízory s plochou obrazovkou firmou LG Philips LCD Poland Sp. z o.o .[38] Komisia schválila ďalej pomoc pre dva nemecké investičné projekty v sektore solárnej (fotovoltaickej) energie, a to pre First Solar GmbH [39] a HighSi GmbH [40], a jednu investíciu kórejskej firmy v novom závode na výrobu pneumatík v Maďarsku[41]. 26. V oblasti štátnej pomoci pre VVaI bol schválený významný program týkajúci sa francúzskej inovačnej agentúry[42], pre ktorú štát vyčlenil rozpočet vo výške 2 miliardy EUR. V súlade s novým rámcom sa starostlivo analyzoval vplyv pomoci na hospodársku súťaž v niektorých prípadoch v oblasti letectva – týkajúcich sa pomoci pre Rolls-Royce [43] a Eurocopter [44] – a v prvom veľkom projekte, ktorý oznámila francúzska agentúra, s názvom BioHub [45]. 27. Pokiaľ ide o opatrenia v oblasti rizikového kapitálu , Komisia schválila Investbx [46] , účelovú investičnú spoločnosť, ktorá predstavuje prostriedok na získavanie akciového kapitálu pre MSP v regióne West Midlands Spojeného kráľovstva. Náklady na vyhľadávanie, t. j. náklady spojené s výberom inovačných spoločností na účel investovania fondmi rizikového kapitálu (napríklad náklady na podrobné skúmanie, poradenstvo v súvislosti s obchodným plánom atď.), boli schválené aj v jednom talianskom prípade[47]. 28. Hoci zásada „znečisťovateľ platí“ znamená, že znečisťovatelia by nemali byť oslobodení od povinnosti zaplatiť za svoj vlastný odpad, Komisia povolila vo viacerých prípadoch environmentálnu pomoc . Veľký počet schválených opatrení slúži na podporu obnoviteľnej výroby energie, s použitím rôznych nástrojov pomoci na tento účel, väčšinou investičnej pomoci a prevádzkovej pomoci vo forme zníženia daní alebo zásobovacích taríf[48]. Pokiaľ ide o riadenie odpadov, Komisia pokračovala v uplatňovaní svojej praxe a opatrenia riadenia recyklácie v Českej republike[49] a v Spojenom kráľovstve[50] posudzovala na základe článku 87 ods. 3 písm. c). 29. Pomoc na vzdelávanie môže prispievať k spoločnému európskemu záujmu rozširovaním zdrojov kvalifikovaných pracovníkov a zlepšovaním konkurencieschopnosti výrobného odvetvia Spoločenstva. Členské štáty v roku 2006 predložili 57 opatrení pomoci v rámci nariadenia o skupinovej výnimke na pomoc pre vzdelávanie[51]. Komisia ďalej prijala mnoho oznámení týkajúcich sa najmä pomoci pre vzdelávanie v automobilovom priemysle[52]. Komisia preverila, či pomoc skutočne podporuje vzdelávacie činnosti, ktoré by sa bez pomoci nerealizovali. 30. Pomoc na záchranu a reštrukturalizáciu (ZaR) pre firmy v ťažkostiach sa môže považovať za legitímnu, len ak sú splnené prísne podmienky. Počas roka 2006 Komisia v mnohých rozhodnutiach uplatňovala zmenené a doplnené pravidlá stanovené v usmerneniach o ZaR z roku 2004. Na základe týchto usmernení prijala tri rozhodnutia o pomoci na záchranu[53], dve rozhodnutia bez námietok v súvislosti s pomocou na reštrukturalizáciu[54], jedno pozitívne rozhodnutie[55] a žiadne negatívne rozhodnutie. Mnoho prijatých rozhodnutí sa okrem toho zakladalo ešte na usmerneniach o ZaR z roku 1999[56]. 31. V oblasti fiškálnej pomoci Komisia rozhodla, že preferenčný daňový režim v Španielsku v prospech vonkajších priamych zahraničných investícií predstavuje štátnu pomoc, ktorá zlepšuje obchodné podmienky prijímateľov pomoci pri vývoze tovaru a služieb zo Španielska na zahraničné trhy [57]. Dospela k záveru, že táto pomoc je nezlučiteľná so spoločným trhom, keďže v rozpore s článkom 92 Zmluvy o ES znamenala odpustenie interných vývozných daní. 32. Na záver, pokračujúce úsilie sa venovalo účinnejšej a rýchlejšej implementácii rozhodnutí o vrátení pomoci . Počet nevykonaných rozhodnutí o vrátení pomoci naďalej klesá. Na konci roku 2006 bolo 60 otvorených rozhodnutí o vrátení pomoci v porovnaní so 75 na konci roka 2005. Počas roka 2006 bolo ukončených 21 otvorených prípadov týkajúcich sa vrátenia pomoci, pričom sa prijalo šesť nových rozhodnutí o vrátení pomoci. Z 8,7 miliárd EUR pomoci, ktorá sa má získať späť na základe rozhodnutí prijatých od roku 2000, bolo do konca roka 2006 účinne získaných späť približne 7,2 miliardy EUR (t. j. 83 % z celkovej sumy). Komisia prijala právne kroky proti členským štátom buď podľa článku 88 ods. 2 alebo podľa článku 228 ods. 2 Zmluvy o ES za nevykonanie účinnej implementácie rozhodnutí o vrátení pomoci v piatich prípadoch týkajúcich sa troch členských štátov[58]. 2. VÝVOJ SEKTOROV 2.1. Energetika 33. Výrazné zvýšenia veľkoobchodných cien plynu a elektrickej energie, pretrvávajúce sťažnosti na prekážky vstupu a obmedzený výber pre zákazníkov – napriek dvom vlnám liberalizačného úsilia na európskej úrovni – viedli Komisiu k začatiu skúmania fungovania európskych trhov s plynom a elektrickou energiou v júni 2005. Konečná správa z prešetrovania sektora , ktorú prijala Komisia 10. januára 2007[59], priniesla rozsiahle informácie o fungovaní trhov plynu a elektrickej energie na všetkých úrovniach reťaze dodávok. Medzi hlavné zistené problémy súvisiace s hospodárskou súťažou patria vysoko koncentrované veľkoobchodné trhy, nedostatočné oddelenie sieťových činností od dodávateľských činností, nedostatočná alebo nedostupná cezhraničná kapacita, nedostatok spoľahlivých a včasných informácií o dostupnosti sietí, obmedzená maloobchodná hospodárska súťaž a malá veľkosť vyrovnávacích zón. Zistenia z prešetrovania sektora sa odrazili v politike presadzovania hospodárskej súťaže Komisie v jednotlivých konkrétnych prípadoch a významne prispeli k formulovaniu politiky v súvislosti s nasledujúcimi krokmi v liberalizácii európskych trhov elektrickej energie a plynu. 34. Komisia vykonala z vlastnej iniciatívy mnoho protitrustových prešetrovaní a okrem toho prijala a prešetrila viaceré podnety. Medzi problémy, ktoré sa prešetrujú, patrí hromadenie sieťovej a skladovacej kapacity, dlhodobé rezervácie kapacity, strategické podinvestovanie do sietí na ochranu záujmov zásobovania na nižších úrovniach, blokovanie prepojení v záujme uprednostnenia domácej spotreby, rozdelenie trhu a dlhodobé zmluvy medzi veľkoobchodníkmi/maloobchodníkmi a zákazníkmi na nižších úrovniach. Dôležité prešetrovanie sa vykonalo aj na úrovni členských štátov, napríklad dánskymi, nemeckými a talianskymi orgánmi hospodárskej súťaže[60]. 35. Na trhoch s energiou mimo sektorov plynu a elektrickej energie boli za problém hospodárskej súťaže označené aj dlhodobé zmluvy so zákazníkmi. Komisia prijala rozhodnutie o záväzkoch podľa článku 9 nariadenia č. 1/2003 v súvislosti so sieťou čerpacích staníc pohonných hmôt Repsol a španielskym dodávateľom motorových palív[61]. Záväzky ponúknuté sieťou Repsol oslobodia stovky čerpacích staníc od dlhodobých zmlúv o exkluzívnych dodávkach, čím prinesú širšiu voľbu a priestor pre znižovanie cien k prospechu spotrebiteľa. 36. Komisia prijala veľký počet rozhodnutí v oblastí fúzií v energetike. Najzložitejšími prípadmi z hľadiska hospodárskej súťaže boli DONG/Elsam/Energi E2 [62] a Gaz de France/Suez [63]. Obe koncentrácie, ako boli pôvodne notifikované, by viedli k výraznej prekážke účinnej hospodárskej súťaže, a vyriešili sa len na základe zložitých štrukturálnych nápravných opatrení ponúknutých stranami. V prípade E.ON/Endesa Komisia prijala dve rozhodnutia v súlade s článkom 21 nariadenia o fúziách, ktoré od Španielska požadujú, aby odstránilo niektoré protizákonne uložené podmienky na transakciu, ktorú samotnú už Komisia riešila. 37. V oblasti kontroly štátnej pomoci práca pokračovala s cieľom nájsť riešenie problémov spôsobených dlhodobými zmluvami medzi prevádzkovateľmi verejných sietí a výrobcami v Maďarsku[64] a Poľsku[65], ktoré zabraňujú v prístupe na veľké časti veľkoobchodného trhu. Komisia analyzovala viaceré regulované sadzobné systémy v Taliansku[66], kde niektoré priemyselné spoločnosti využívajú priaznivé sadzby elektrickej energie pod úrovňou trhovej ceny. V prípade týkajúcom sa Spojeného kráľovstva sa skúmali aspekty štátnej pomoci pri reorganizácii povinností verejného sektora v oblasti jadrovej energetiky[67]. Rozhodnutia o štátnej pomoci v oblasti obnoviteľnej energie sa sústredili na preverenie potreby takejto pomoci a na zabezpečenie, aby sa verejné finančné prostriedky vynakladali len na mimoriadne náklady v súvislosti s výrobou a dodávkami v porovnaní s klasickými zdrojmi energie. Na záver, v rámci schémy obchodovania s emisnými kvótami EÚ (SOEKEÚ), Komisia posúdila národné alokačné plány prideľovania kvót (NAP) na druhé obdobie obchodovania (2008 – 2012) na základe Prílohy III smernice o SOEK[68] vrátane kritéria 5, ktorý stanovuje, že pridelenie nesmie spôsobovať diskrimináciu medzi podnikmi alebo odvetviami a zvýhodňovať tak určité podniky alebo činnosti, v súlade s požiadavkami Zmluvy ES, predovšetkým s jej článkami 87 a 88. Komisia prijala rozhodnutia na základe SOEK EÚ o NAP pre druhé obdobie obchodovania týkajúce sa 10 členských štátov. 2.2. Finančné služby 38. Mnoho ukazovateľov, napríklad fragmentácia trhu, nepružnosť cien a nedostatočná mobilita zákazníkov naznačujú, že hospodárska súťaž na retailovom bankovom trhu EÚ nefunguje účinne. Komisia sa preto v júni 2005[69] rozhodla začať prešetrovanie retailového bankového sektora , najmä v súvislosti s cezhraničnou hospodárskou súťažou. V roku 2006 sa na pripomienkovanie uverejnili a na verejné prerokovanie predložili dve priebežné správy, jedna o platbách platobnými kartami a druhá o bežných účtoch a súvisiacich službách. Konečná správa o retailovom bankovníctve bola uverejnená 31. januára 2007. Medzi zistené potenciálne problémy hospodárskej súťaže patrili prekážky vstupu, fragmentácia trhu podľa hraníc štátov a vysoký stupeň koncentrácie medzi emitentmi a nadobúdateľmi platobných kariet. 39. Komisia pokračovala aj v rozsiahlom prešetrovaní sektora obchodného poistenia , ktoré tiež začalo v júni 2005. Priebežná správa o obchodnom poistení bola uverejnená 24. januára 2007 a konečná správa je plánovaná na september 2007. 40. Komisia posúdila a vyriešila veľké množstvo koncentrácií v oblasti finančných služieb. V prípade týkajúcom sa akvizície Gerling Versicherungsgruppe spoločnosťou Talanx Aktiengesellschaft [70] Komisia v rozsiahlom prešetrovaní trhu odhalila, že plánované nadobudnutie by mohlo priniesť výrazné zníženie hospodárskej súťaže v súvislosti s poistením zákonnej zodpovednosti pre farmaceutické spoločnosti v Nemecku. Na riešenie týchto obáv sa Talanx zaviazal zbaviť sa činnosti poistenia zodpovednosti vo farmaceutickom priemysle svojej dcérskej spoločnosti HDI, pokiaľ ide o poistenie nemeckých spoločností mimo povinného poistenia zodpovednosti za výrobok. 41. Komisia musela prostredníctvom svojej kontroly štátnej pomoci zabezpečiť aj podmienky pre spravodlivú hospodársku súťaž medzi všetkými ekonomickými subjektmi vo finančných službách, najmä pre nových účastníkov a zahraničné banky. Pokiaľ ide o Crédit Mutuel [71], Komisia pokračovala v prešetrovaní možnej existencie nadmernej odmeny za distribúciu „livret bleu“, a ďalej sa začalo konanie o porušení proti osobitným právam udeleným La Poste, Caisses d’Épargne a Crédit Mutuel na distribúciu „livret A“ a „livret bleu“. Komisia prijala konečné záporné rozhodnutie, v ktorom žiada zrušenie existujúcej luxemburskej schémy fiškálnej pomoci v prospech „holdingových spoločností z roku 1929 a miliardárskych holdingových spoločností oslobodených od dane“[72]. Táto schéma sa považovala za skrytú subvenciu pre holdingy poskytujúce určité finančné služby pre prepojené a neprepojené podnikateľské subjekty v mnohonárodnej skupine. 2.3. Elektronická komunikácia 42. Veľká väčšina poskytovateľov elektronických komunikačných služieb pôsobí v medziach regulačného rámca EÚ pre elektronické komunikačné siete a služby[73]. Tento rámec je určený na uľahčenie prístupu do pôvodnej infraštruktúry, podporu investícií do alternatívnej infraštruktúry a dosiahnutie výberu a nižších cien pre spotrebiteľov. V súčasnosti odporúča 18 konkrétnych trhov výrobkov a služieb na veľkoobchodnej, ako aj maloobchodnej úrovni pre ex ante reguláciu vnútroštátnymi regulačnými orgánmi. Komisia v júni uverejnila návrh revidovaného textu zoznamu trhov pripúšťajúcich ex ante reguláciu [74] , v ktorom sa odporúča výrazné zníženie počtu trhov na tomto zozname. Komisia sa vo všeobecnosti domnieva, že pokiaľ je veľkoobchodná regulácia účinná, podmienky na maloobchodnej úrovni by mali umožniť účinnú hospodársku súťaž. 43. Na základe postupu podľa článku 7 [75] Komisia naďalej zabezpečovala, aby regulácia v EÚ bola dôsledná a zakladala sa na zásadách práva upravujúceho pravidlá hospodárskej súťaže, obmedzovala sa na trhy, v ktorých existuje pretrvávajúce zlyhanie trhu, a odstránila sa, až keď účinná výsledná hospodárska súťaž už nebude závisieť od zásahu ex ante regulačného orgánu. Komisia vyhodnotila 244 oznámení od vnútroštátnych regulačných orgánov (VRO) a prijala 156 rozhodnutí. V jednom prípade Komisia nežiadala ani od jedného VRO aby stiahol navrhované opatrenie. Len v jednom prípade bolo navrhované opatrenie stiahnuté na vlastnú žiadosť VRO. 44. Trhy širokopásmového pripojenia predstavujú zaujímavý príklad súčasného uplatňovania ex ante sektorovej regulácie a ex post práva upravujúceho pravidlá hospodárskej súťaže. Komisia zaslala vyhlásenie o námietkach v súčasnosti hlavnému španielskemu operátorovi s predbežným zistením, že Telefónica zneužívala svoje dominantné postavenie na trhoch širokopásmového pripojenia v Španielsku formou stláčania ziskového rozpätia, čím porušovala článok 82 Zmluvy o ES. Na základe konania podľa článku 7 Komisia zabezpečila, aby vnútroštátne regulačné orgány zahrnuli do príslušného trhu veľkoobchodného širokopásmového pripojenia aj vysokorýchlostné pripojenie cez digitálnu účastnícku linku, ak ho možno nahradiť nezávisle od infraštruktúry, cez ktorú sa poskytuje. Na záver, Komisia v súlade s pravidlami štátnej pomoci schválila viaceré projekty predpokladajúce štátne financovanie infraštruktúry a služieb širokopásmového pripojenia, týkajúce sa najmä vidieckych alebo odľahlých oblastí bez širokopásmového pokrytia alebo s obmedzeným širokopásmovým pokrytím[76]. Komisia na druhej strane rozhodla o zákaze verejného financovania plánovanej výstavby siete optických vláken v holandskom meste Appingedam[77], keďže projekt sa týkal oblasti, v ktorej sa už využívajú širokopásmové siete za podobné ceny ako v iných regiónoch. 45. V oblasti mobilnej telefónie Komisia zatiaľ nevzniesla námietky na základe konania podľa článku 7 voči názoru niektorých vnútroštátnych regulačných orgánov, že na veľkoobchodnom trhu mobilného pripojenia a zriadenia hovoru by mohol byť potrebný zásah regulačného orgánu v záujme zabránenia ujmy spotrebiteľa[78]. Použili sa aj nástroje na kontrolu fúzií s cieľom zabezpečiť, aby koncentrácie medzi mobilnými operátormi výrazne nebránili účinnej hospodárskej súťaži[79]. 2.4. Informačné technológie 46. Komisia naďalej zabezpečovala, aby v sektore informačných technológií, ktorý je charakterizovaný konvergenciou na digitálny prenos, rastúcou dôležitosťou interoperability a rozhodujúcou úlohou normotvorných organizácií, nebola narušená hospodárska súťaž. 47. Prijali sa ďalšie kroky, aby Microsoft dodržal svoje povinnosti vyplývajúce z rozhodnutia z roku 2004[80], v ktorom sa rozhodlo o porušení článku 82 Zmluvy o ES, a to (i) dodať úplné a presné informácie o interoperabilite a (ii) zabezpečiť, aby tieto informácie boli dostupné za prijateľných podmienok. Keďže Microsoft neposkytol požadované úplné a presné informácie o interoperabilite, Komisia prijala rozhodnutie, v ktorom uložila Microsoftu pokutu vo výške 280,5 miliónov EUR za nedodržanie jeho povinností. 48. V oblasti kontroly fúzií Komisia hodnotila, či koncentrácie výrobcov sieťových zariadení výrazne bránia účinnej hospodárskej súťaži. V súvislosti s tým Komisia vyriešila navrhovanú fúziu medzi Nokiou a zložkou sieťových zariadení spoločnosti Siemens AG a dospela k záveru, že táto transakcia nebude výrazne brániť účinnej hospodárskej súťaži v sektore mobilných sieťových zariadení[81]. Podobne Komisia vyriešila navrhovanú fúziu medzi Alcatel a Lucent Technologies a dospela k záveru, že trhová štruktúra dodávok optických sieťových zariadení a riešení širokopásmového pripojenia zostane aj po navrhovanej transakcii založená na účinnej hospodárskej súťaži[82]. 49. V oblasti kontroly štátnej pomoci Komisia preskúmala navrhovanú francúzsku daňovú stimuláciu na podporu tvorby video hier. Rozhodla sa začať konanie vo veci formálneho zisťovania, či táto daňová stimulácia sleduje skutočný kultúrny cieľ z hľadiska širšieho kontextu, najmä z hľadiska silnej hospodárskej súťaže zo strany amerických, kanadských a japonských výrobcov video hier, ako aj technologického a hospodárskeho skoku novej generácie hracích konzol. 2.5. Médiá 50. Vývoj trhu v sektore médií zahŕňa zvýšenie celkového počtu distribučných kanálov, väčší výber pre spotrebiteľa a dopyt po obsahu, a prechod od analógového k digitálnemu vysielaniu, ktorý už poskytuje spotrebiteľom lepšiu kvalitu obrazu a vyššiu pestrosť programov. Hlavným cieľom politiky hospodárskej súťaže v sektore médií je zaručiť podmienky spravodlivej hospodárskej súťaže medzi rôznymi komerčnými operátormi, ako aj medzi komerčnými operátormi a operátormi financovanými z verejných prostriedkov. 51. V oblasti digitálneho vysielania Komisia začala na základe podnetu talianskeho združenia spotrebiteľov Altroconsumo konanie o porušení na prešetrenie, či talianske právne predpisy upravujúce prechod na digitálne vysielanie nariaďujú obmedzenia vysielacím spoločnostiam a poskytujú výhody existujúcim analógovým operátorom v rozpore so smernicou o hospodárskej súťaži[83] a ostatnými príslušnými ustanoveniami regulačného rámca pre telekomunikácie. Začala formálne prešetrovanie štátnej pomoci v súvislosti s opatreniami na uľahčenie prechodu na digitálne vysielanie v dvoch nemeckých krajinách Bavorsko[84] a Severné Porýnie – Vestfálsko[85] s cieľom zistiť, či sa pomoc obmedzuje na potrebné minimum a neprimerane nenarúša hospodársku súťaž. V rozhodnutiach týkajúcich sa Francúzska[86] a Talianska[87] Komisia uviedla viac podrobností o podmienkach poskytovania podpory spotrebiteľom na nákup digitálnych dekodérov, napríklad dodržiavaní zásady technologickej neutrality. 52. V súlade s „oznámením o vysielaní“[88] Komisia pokračovala v schvaľovaní financovania verejnoprávnej vysielacej spoločnosti zo štátnych zdrojov, ak financovanie zo štátnych zdrojov nepresahuje náklady povinnosti poskytovať služby verejnosti[89]. V prípadoch z posledného obdobia Komisia tiež požiadala členské štáty, aby zaviedli mechanizmy na zabránenie nadmernej náhrady[90] a požiadala o vrátenie pomoci, ak verejnoprávna vysielacia spoločnosť prijala viac verejných prostriedkov, ako bolo potrebné. Komisia však uznala, že môže byť oprávnené, aby verejnoprávne vysielacie spoločnosti držali rezervný fond ako rezervu proti možným výkyvom pomeru medzi nákladmi a tržbami[91]. 53. Komisia naďalej udeľovala vysokú prioritu zabezpečeniu, aby najkvalitnejší obsah bol sprístupnený za otvorených a transparentných podmienok, ktoré umožňujú maximálnemu počtu prevádzkovateľov snažiť sa získať práva. V rozhodnutí o záväzku, týkajúcom sa English Premier League (FAPL) [92], Komisia potvrdila základné zásady prijaté v rozhodnutiach o UEFA Champions League a Bundesliga v súvislosti so spoločným predajom mediálnych práv na športové podujatia[93]. V oblasti fúzií nadobudnutie SLEC , vlastníka skupiny formula jeden, a všetkých televíznych práv na závody formuly jeden[94] spoločnosťou CVC , ktorá je firmou investujúcou do verejne neobchodovateľných akcií, bolo vyriešené za podmienky predaja účasti, ktorým sa zabezpečí, aby nevznikli výrazné prekážky hospodárskej súťaži v súvislosti s predajom televíznych práv v Taliansku a Španielsku na dve najpopulárnejšie motoristické športové podujatia v EÚ. 54. Komisia posúdila opatrenia štátnej pomoci pre filmy a iné audiovizuálne diela na základe „oznámenia o kinách“[95], v ktorom sa stanovujú kritéria schvaľovania takejto pomoci na základe vyňatia kultúry zo všeobecného zákazu štátnej pomoci. Tri najvýznamnejšie rozhodnutia v roku 2006 sa týkali francúzskych programov na podporu filmovej tvorby[96], programu Spojeného kráľovstva na daňovú stimuláciu filmovej tvorby[97] a nového nemeckého filmového fondu[98]. Všetky tieto opatrenia Komisia schválila na základe záväzku, že ich vnútroštátne orgány zmenia a doplnia tak, aby zohľadnili akékoľvek zmeny pravidiel o štátnej pomoci počas ich doby uplatňovania. 55. V súvislosti so správou práv Komisia prijala rozhodnutie o záväzku k Dohode o rozšírení z Cannes [99], ktorým sa zabezpečuje, že nahrávacie spoločnosti môžu naďalej dostávať od organizácií kolektívnej správy práv zľavy z platených autorských licenčných poplatkov a že neexistujú sú prekážky potenciálneho vstupu organizácií kolektívnej správy práv na hudobný vydavateľský trh alebo trh produkcie nahrávok. Komisia tiež vydala vyhlásenie o námietkach proti CISAC (Medzinárodná konfederácia spoločností autorov a skladateľov) a jednotlivým organizáciám kolektívnej správy práv v členských štátoch EHP, ktoré sú členmi CISAC [100]. Komisia vyjadrila obavy ohľadne niektorých ustanovení v modelovej zmluve CISACu a v dvojstranných dohodách medzi CISACom a jeho členmi, ktoré rozširujú tradičné offline vnútroštátne monopoly organizácií kolektívnej správy práv do online sektora. 2.6. Doprava 56. Pokiaľ ide o legislatívne iniciatívy Komisie v oblasti dopravnej politiky s cieľom vytvoriť integrované a na hospodárskej súťaži založené dopravné trhy v celej EÚ, cieľom politiky hospodárskej súťaže je zabezpečiť, aby účinnému fungovaniu týchto trhov nebránili postupy brániace hospodárskej súťaží alebo narušenia hospodárskej súťaže. Problémy hospodárskej súťaže môžu existovať najmä vo forme chránených vnútroštátnych trhov cestnej nákladnej dopravy v prípade cestnej dopravy, nízkych úrovní interoperability a nedostatočnej koordinácie infraštruktúry v prípade železničnej dopravy, a absencie transparentného prístupu k prístavným službám založeným na hospodárskej súťaži v prípade námornej dopravy. 57. V prípade cestnej dopravy Komisia zachovávala politiku schvaľovania štátnej pomoci s cieľom napomáhať inštalovaniu čistejšej technológie, najmä na starých vozidlách[101], a schvaľovania štátnej pomoci pre záväzky služieb vo verejnom záujme[102]. 58. Komisia prijala viaceré rozhodnutia v oblasti štátnej pomoci na podporu železničnej dopravy . Schválila české opatrenie pomoci, ktoré predstavuje úver Českým dráham na uľahčenie nákupu nového železničného parku pre osobnú dopravu[103], a povolila Holandsku poskytnúť pomoc na zavedenie Európskeho systému riadenia vlakov[104]. Pokiaľ ide o štátnu pomoc na železničnú infraštruktúru, Komisia rozhodla v jednom prípade, že financovanie novej železničnej infraštruktúry a dohľad nad ňou nepredstavuje hospodársku činnosť, ale patrí do kompetencie verejnej politiky[105]. 59. V oblasti námornej dopravy bola skupinová výnimka pre združenia lodných dopravcov ustanovená nariadením Rady č. 4056/86 zrušená nariadením Rady č. 1419/2006.[106] Toto nastalo v dôsledku skutočnosti, že už neboli splnené štyri kumulatívne podmienky oslobodenia od pevného stanovenia cien a regulácie kapacity podľa článku 81 ods. 3 Zmluvy o ES. Tým istým nariadením sa rozšíril aj rozsah pôsobnosti nariadenia č. 1/2003 tak, aby zahŕňalo aj služby kabotážnej a nepravidelnej lodnej dopravy. V súlade so žiadosťou Európskeho parlamentu a vzhľadom na to, že sa nariadenie č. 1/2003 neuplatňovalo v plnom rozsahu na sektor pravidelnej lodnej dopravy, Komisia sa zaviazala vydať usmernenia o uplatňovaní práva upravujúce pravidlá hospodárskej súťaže na námorné služby s cieľom pomôcť bezproblémovému prechodu na režim úplne založený na hospodárskej súťaži. Pokiaľ ide o štátnu pomoc v námornej doprave, Komisia podporuje striktnú konvergenciu programov pomoci s cieľom dosiahnuť najlepšie možné podmienky pre spravodlivú hospodársku súťaž medzi všetkými ekonomickými subjektmi v Európe vrátane činností vlečenia a bagrovania. Trvala na odstránení doložky o štátnej príslušnosti pripojenej k programom, na základe ktorej sa vlastníci lodí oslobodzujú od platenia sociálnych príspevkov za svojich námorníkov. 60. V oblasti leteckej dopravy Komisia prijala nariadenie č. 1459/2006, ktorým sa od 1. januára 2007 zrušuje výnimka zo zákazu podľa článku 81 ods. 1 Zmluvy o ES pre konferencie o tarifách v osobnej doprave IATA pre trate v EÚ. Novým nariadením sa ruší aj výnimka pre prevádzkové intervaly a konferencie plánovania letových poriadkov pre trasy v EÚ. Komisia rozhodla v svojich dvoch rozhodnutiach[107] prijatých na základe nariadenia Rady č. 847/2004[108], že bilaterálne dohody o leteckých službách uzatvorené medzi členskými štátmi a tretími krajinami by mohli porušovať články 10 a 81 Zmluvy o ES chápané ako celok tým, že vyžadujú alebo stimulujú leteckých dopravcov určených podľa týchto dohôd, aby sa dohodli o tarifách, respektíve o kapacite, ktorú prevádzkujú, alebo aby ich koordinovali. V oblasti protitrustovej politiky Komisia zaslala vyhlásenie o námietkach členom leteckého združenia SkyTeam , v ktorom vyjadrila obavy týkajúce sa mnohých trás, v súvislosti s ktorými by spolupráca v rámci SkyTeam mohla mať negatívny účinok na hospodársku súťaž. Komisia pokračovala aj v skúmaní štátnej pomoci pre dopravcov s ťažkosťami[109], prijala mnoho rozhodnutí týkajúcich sa pomoci pre rozbiehanie nového projektu alebo podniku[110] a pomoci pre letiská[111], a zaoberala sa prípadmi týkajúcimi sa pomoci pre letecké spoločnosti, ako aj letiská[112]. Na záver, Komisia rozhodla predložiť Grécko Európskemu súdnemu dvoru za nevrátenie protiprávnej štátnej pomoci, odhadovanej na najmenej 160 miliónov EUR, ktorá bola poskytnutá Olympic Airways v období rokov 1998 až 2002. 2.7. Poštové služby 61. Poštový sektor prechádza významnými zmenami: zmenené potreby zákazníkov, organizačné zmeny, postupné otváranie trhu, automatizácia/nové technológie a náhrada elektronickými prostriedkami. V tomto trhovom prostredí boli hlavnými piliermi politiky Komisie na jednej strane postupné znižovanie služieb, pre ktoré boli monopolné práva poskytnuté univerzálnym poskytovateľom služieb, a na strane druhej zachovanie hospodárskej súťaže v liberalizovaných oblastiach poštového trhu v záujme zabrániť de facto novej monopolizácii univerzálnymi poskytovateľmi služieb. 62. Pokiaľ ide o uplatňovanie pravidiel štátnej pomoci na poštový sektor, z hľadiska judikatúry v prípadoch Chronopost [113] a Altmark [114] Komisia prehĺbila analýzu účtov univerzálnych poskytovateľov služieb s cieľom zabezpečiť, aby nenastala nadmerná kompenzácia a krížové subvencovanie. Komisia predovšetkým preskúmala metódy, ktoré poštoví operátori uplatňujú pri rozdeľovaní nákladov medzi univerzálne služby a ostatné služby a pri výpočte finančného bremena verejných úloh. 63. Komisia vyhlásila, že kompenzácia za služby všeobecného ekonomického záujmu (SVEZ) je zlučiteľná s pravidlami štátnej pomoci v súlade s rámcom Spoločenstva z roku 2005[115], len ak výška kompenzácie nepresahuje náklady na záväzok služby vo verejnom záujme (za predpokladu, že sú splnené aj ostatné podmienky rámca z roku 2005)[116]. 64. Komisia okrem posúdenia zlučiteľnosti kompenzácie poskytnutej poštovým operátorom za poskytovanie SVEZ preskúmala, či poštoví operátori využívali ďalšie výhody. Komisia v prípade France; Recommandation proposant l'adoption de mesures utiles concernant la garantie illimitée de l'Etat en faveur de La Poste [117] napríklad odporučila, aby Francúzsko do konca roka 2008 ukončilo neobmedzenú štátnu záruku, ktorú využívala Francúzska pošta v svojom postavení verejnoprávneho subjektu. 65. Napokon, navyše ku kontrole, či dcérske spoločnosti poštových operátorov aktívne na trhoch založených na hospodárskej súťaži mimo SVEZ nie sú krížovo subvencované, Komisia naďalej zabezpečovala, aby tieto dcérske spoločnosti nedostávali štátnu pomoc. Komisia v prípade DHL Leipzig – Halle Airport “[118] napríklad rozhodla začať konanie s cieľom určiť, či krajina Sasko a Lipské letisko vo verejnom vlastníctve nekonali ako súkromní investori, keď poskytli DHL infraštruktúru a záruky v prípade zákazu nočných letov. 3. EURÓPSKA SIEť PRE HOSPODÁRSKU SÚťAž (ECN) A VNÚTROšTÁTNE SÚDY – PREHľAD SPOLUPRÁCE 66. Rok 2006 bol druhým úplným rokom implementácie systému presadzovania ustanoveného nariadením č. 1/2003. V tomto roku sa zaznamenalo ďalšie posilnenie spolupráce medzi členmi ECN, t. j. medzi vnútroštátnymi orgánmi hospodárskej súťaže (VOHS) členských štátov EÚ a Komisiou na jednej strane a vnútroštátnymi súdmi a Komisiou na druhej strane. 3.1. Všeobecný prehľad 67. Spolupráca medzi členmi ECN sa v jednotlivých prípadoch odvíja od dvoch hlavných povinností VOHS, a to informovať Komisiu, keď sa otvorí nový prípad, a pred prijatím konečného rozhodnutia. Komisia bola informovaná o približne 150 nových prípadoch prešetrovania, ktoré začali VOHS. Malé množstvo podnetov bolo postúpených z Komisie späť na VOHS, ktoré boli ochotné zaoberať sa nadnesenými záležitosťami, a v obmedzenom počte prípadov VOHS výslovne upriamili pozornosť Komisie na predpokladané problémy hospodárskej súťaže, ktoré mali podľa všetkého vplyv vo viacerých členských štátoch. 68. Komisia na základe formálnych ustanovení o spolupráci, alebo- jej útvary- na neformálnom základe, prehodnotili alebo poskytli odporúčania súvislosti s približne 125 prípadmi iniciovanými vnútroštátnymi orgánmi hospodárskej súťaže. Komisia do dnešného dňa nevyužila možnosť zbaviť VOHS kompetencie s cieľom zabezpečiť dôsledné uplatňovanie pravidiel hospodárskej súťaže začatím konania podľa článku 11 ods. 6 nariadenia č. 1/2003. 69. Sila a potenciál spolupráce v rámci ECN prekračuje právne povinnosti stanovené v nariadení č. 1/2003. ECN predstavuje pre orgány hospodárskej súťaže EÚ užitočnú platformu aj na koordináciu činností v rámci presadzovania, zabezpečovanie súladu vopred a prerokovanie všeobecných otázok politiky. Počas roku 2006 sa táto práca vykonávala v štyroch rozdielnych fórach. Po prvé, generálny riaditeľ GR pre hospodársku súťaž a vedúci všetkých VOHS sa stretávali na výročnom zasadnutí v súvislosti s ECN, kde sa schválil modelový program zhovievavosti ECN. Po druhé, VOHS a Komisia sa pravidelne stretávali na „plenárnych zasadnutiach“, na ktorých sa prerokúvali všeobecné záležitosti týkajúce sa protitrustovej politiky. Po tretie, šesť pracovných skupín sa zaoberalo konkrétnymi otázkami, napríklad prešetrovaním sektorov alebo zneužívaním dominantného postavenia. Na záver, 15 odvetvových podskupín ECN bolo vyčlenených na konkrétne sektory[119]. 3.2. Uplatňovanie pravidiel hospodárskej súťaže EÚ vnútroštátnymi súdmi EÚ 70. Článok 15 ods. 1 nariadenia č. 1/2003 povoľuje vnútroštátnym sudcom požiadať Komisiu o informácie, ktoré vlastní, alebo o stanovisko k otázkam týkajúcim sa uplatňovania pravidiel hospodárskej súťaže EÚ. Komisia vydala v roku 2006 jedno stanovisko pre súd v Holandsku a jedno stanovisko pre belgického sudcu. Žiadosť švédskeho sudcu bola na konci roka v štádiu riešenia. 71. V článku 15 ods. 2 nariadenia č. 1/2003 sa vyžaduje, aby členské štáty postúpili Komisii vyhotovenie každého písomného rozsudku vnútroštátnych súdov rozhodujúcich o uplatňovaní článkov 81 alebo 82 Zmluvy o ES. Komisia dostala v roku 2006 vyhotovenia približne 30 rozsudkov, ktoré boli zverejnené na internetovej stránke GR pre hospodársku súťaž, ak ich zasielajúci orgán neklasifikoval ako dôverné. 72. V článku 15 ods. 3 nariadenia č. 1/2003 sa stanovuje, že v prípade, ak si to vyžaduje koherentné uplatňovanie článku 81 alebo 82 Zmluvy o ES, Komisia môže na základe vlastného podnetu predložiť písomné pripomienky súdom členských štátov a môže sa s povolením príslušného súdu tiež ústne vyjadriť. V roku 2006, prvýkrát od nadobudnutia účinnosti nariadenia č. 1/2003, Komisia využila túto možnosť „amicus curiae“, keď predložila Cour d'appel de Paris pripomienky týkajúce sa interpretácie nariadenia o skupinovej výnimke pre motorové vozidlá[120]. 73. Pokračujúca odborná príprava a vzdelávanie vnútroštátnych sudcov v práve upravujúcom pravidlá hospodárskej súťaže EÚ sú veľmi dôležité v záujme zabezpečenia účinného, ako aj uceleného uplatňovania týchto pravidiel. Komisia od roku 2002 každý rok spolufinancovala viaceré projekty odbornej prípravy, a tak isto aj v roku 2006, keď spolufinancovala 15 projektov odbornej prípravy vnútroštátnych sudcov z 25 členských štátov EÚ. 4. MEDZINÁRODNÉ čINNOSTI 74. Komisia v priebehu príprav na pristúpenie Rumunska a Bulharska v roku 2007 dôkladne monitorovala prípravy na členstvo a pomáhala pri presadzovaní pravidiel hospodárskej súťaže. Skúmala opatrenia štátnej pomoci, ktoré jej Bulharsko a Rumunsko oznámili v súlade s existujúcim mechanizmom pomoci stanoveným v Zmluve o pristúpení. Komisia pokračovala v pomoci Chorvátsku a Turecku, ako aj západobalkánskym krajinám v ďalšom harmonizovaní ich pravidiel hospodárskej súťaže s právnymi predpismi EÚ. 75. Komisia pokračovala v intenzívnej spolupráci s mnohými orgánmi hospodárskej súťaže na dvojstrannom základe, najmä s orgánmi významných obchodných partnerov Spoločenstva. Spolupráca so Spojenými štátmi, Kanadou a Japonskom, založená na osobitných dohodách o spolupráci v záležitostiach hospodárskej súťaže, zahŕňala kontakty v súvislosti s prípadmi, koordinovanú činnosť v rámci presadzovania a rokovania o nápravných opatreniach. GR pre hospodársku súťaž ponúklo pomoc pri vypracúvaní právnych predpisov upravujúcich pravidlá hospodárskej súťaže v Číne a Rusku. 76. Pokiaľ ide o mnohostrannú spoluprácu, GR pre hospodársku súťaž naďalej hralo vedúcu úlohu v Medzinárodnej sieti hospodárskej súťaže, v ktorej je členom riadiaceho výboru, spolupredsedá pracovnej skupine pre kartely a je aktívnym členom pracovných skupín pre fúzie, implementáciu politiky hospodárskej súťaže a jednostranné konanie podnikov. GR pre hospodársku súťaž sa ďalej aktívne zúčastňovalo na práci vo Výbore OECD pre hospodársku súťaž a prispievalo k nej. 5. MEDZIINšTITUCIONÁLNA SPOLUPRÁCA 77. Komisia pokračovala v spolupráci s ostatnými orgánmi inštitúcii Spoločenstva. 78. Európsky parlament vydáva každý rok z vlastného podnetu správu k výročnej správe o hospodárskej súťaži Komisie[121]. Komisia sa zúčastňovala aj na rokovaniach v Európskom parlamente o politických iniciatívach Komisie, napríklad o reforme štátnej pomoci a zelenej knihe o žalobách o náhradu škody za porušenie protitrustových pravidiel ES. Komisár zodpovedný za hospodársku súťaž si pravidelne vymieňa názory so zodpovednými parlamentnými výbormi s cieľom prerokovať záležitosti politiky hospodárskej súťaže. Výbor zodpovedný za hospodárske a menové záležitosti dostáva pravidelné zoznamy prejednávaných prípadov Komisiou vo verejnej sfére ako aj informácie o hlavných politických iniciatívach v oblasti hospodárskej súťaže. Na záver, Komisia úzko spolupracuje s členmi Európskeho parlamentu a odpovedá na parlamentné otázky (ústne, ako aj písomné)[122] a žiadosti, a spolupracuje aj s Európskym ombudsmanom. 79. Komisia úzko spolupracuje aj s Radou a informuje ju o dôležitých politických iniciatívach v oblasti hospodárskej súťaže, napríklad o reforme štátnej pomoci a prešetrovaní sektora energetiky a sektora finančných služieb, a zúčastňuje sa na práci pracovných skupín Rady. 80. Komisia ďalej informuje Európsky hospodársky a sociálny výbor a Výbor regiónov o významných politických iniciatívach a zúčastňuje sa na rokovaniach, ktoré môže viesť ktorýkoľvek výbor, napríklad v spojitosti s prijatím výročnej správy Európskeho hospodárskeho a sociálneho výboru k výročnej správeKomisie o hospodárskej súťaži. [1] SEK(2007)0860. [2] http://ec.europa.eu/comm/competition/index_sk.html [3] Oznámenie Komisie o oslobodení od pokút a znížení pokút v kartelových prípadoch (Ú. v. EÚ C 298, 8.12.2006). [4] Oznámenie Komisie o oslobodení od pokút a znížení pokút v kartelových prípadoch (Ú. v. ES C 45, 19.2.2002). [5] Usmernenia k metóde stanovovania pokút uložených podľa článku 23 ods. 2 písm. a) nariadenia č. 1/2003 (Ú. v. EÚ C 210, 1.9.2006). [6] Zelenú knihu prijatú Komisiou v decembri 2005 možno nájsť na http://ec.europa.eu/comm/competition/antitrust/actionsdamages/documents.html [7] Stanovisko EHSV je možné nájsť na http://eescopinions.eesc.europa.eu/EESCopinionDocument.aspx?identifier=ces\int\int306\ces1349-2006_ac.doc&language=SK [8] Legislatívny a pracovný program Komisie na rok 2007 je k dispozícii na http://ec.europa.eu/atwork/programmes/index_en.htm [9] Návrh Komisie na nariadenie o systéme registrácie, hodnotenia, schvaľovania a obmedzovania chemických látok, KOM(2003) 644, konečné znenie. [10] Rozhodnutie Komisie vo veci COMP/38.620 Peroxid vodíka a perboritan , 3.5.2006; rozhodnutie Komisie vo veci COMP/38.645 Metakryláty , 31.5.2006; rozhodnutie Komisie vo veci COMP/38.456 Bitumen Netherlands , 13.9.2006; rozhodnutie Komisie vo veci COMP/38.121 Tvarovky , 20.9.2006; rozhodnutie Komisie vo veci COMP/38.907 Oceľové nosníky , 8.11.2006; (nové rozhodnutie) vo veci COMP/38.638 Syntetický kaučuk (BR/ESBR) , 29.11.2006; rozhodnutie Komisie vo veci COMP/39.234 Príplatok za legovanie (nové rozhodnutie) , 20.12.2006. [11] V tomto údaji nie sú zahrnuté spoločnosti, ktoré boli oslobodené od pokút za spoluprácu na základe oznámenia o zhovievavosti. [12] Vec COMP/38.784 Telefónica . [13] Vec COMP/37.966 Distrigaz , pozri tlačovú správu Komisie MEMO/06/197, 16.5.2006. [14] Vec COMP/38.113 Prokent/Tomra . [15] Rozhodnutie Komisie vo veci COMP/38.381 De Beers , 22.2.2006; rozhodnutie Komisie vo veci COMP/38.173 FA Premier League , 22.3.2006; rozhodnutie Komisie vo veci COMP/38.348 Repsol CPP , 12.4.2006; rozhodnutie Komisie vo veci COMP/38.681 Dohoda o rozšírení z Cannes , 4.10.2006. [16] Pozri prípad T-44/00 Mannesmannröhren-Werken AG [2004] ECR II-2223, odsek. 65. [17] Pozri 23. správu o politike hospodárskej súťaže na rok 1993, bod 207. [18] Nariadenie Rady (ES) č. 139/2004 z 20. januára 2004 o kontrole koncentrácií medzi podnikmi (nariadenie o fúziách ES) (Ú. v. EÚ L 24, 29.1.2004, s. 1). [19] Nariadenie Rady (EHS) č. 4064/89 z 21. decembra 1989 o kontrole koncentrácií medzi podnikmi (Ú. v. ES L 395, 30.12.1989, s. 1). Nariadenie naposledy zmenené a doplnené nariadením (ES) č. 1310/97 (Ú. v. ES L 180, 9.7.1997, s. 1). [20] Ú. v. ES C 66, 2.3.1998, s. 5. [21] Ú. v. ES C 66, 2.3.1998, s. 1. [22] Ú. v. ES C 66, 2.3.1998, s. 14. [23] Ú. v. ES C 66, 2.3.1998, s. 25. [24] Rozhodnutie Komisie vo veci COMP/M.4141 Linde/BOC , 6.6.2006. [25] Rozhodnutie Komisie vo veci COMP/M.3916 T-Mobile Austria/tele.ring , 26.4.2006. [26] Rozhodnutie Komisie vo veci COMP/M.4057 Korsnäs/Assidomän Cartonboard , 12.5.2006. [27] Rozhodnutie Komisie vo veci COMP/M.4000 Inco/Falconbridge , 4.7.2006. [28] Rozhodnutie Komisie vo veci COMP/M.4187 Metso/Aker Kvaener, 12.12.2006. [29] Usmernenia na posudzovanie horizontálnych fúzií podľa nariadenia Rady o kontrole koncentrácií medzi podnikmi, odseky 76 – 88 (Ú. v. EÚ C 31, 5.2.2004, s. 5). [30] Nariadenie Komisie (ES) č. 1628/2006 z 24. októbra 2006 o uplatňovaní článkov 87 a 88 zmluvy na národnú regionálnu investičnú pomoc (Ú. v. EÚ L 302, 1.11.2006, s. 29). [31] Komisia prijala v decembri 2005 nové usmernenia pre regionálnu pomoc (RAG) na roky 2007 – 2013 (Ú. v. EÚ C 54, 4.3.2006, s. 13). [32] Ú. v. EÚ C 323, 30.12.2006, s. 1. [33] Ú. v. EÚ C 194, 18.8.2006, s. 2. [34] Pozri oznámenie „Spoločne pracujeme na hospodárskom raste a zamestnanosti – Nový začiatok lisabonskej stratégie“, KOM(2005) 24, konečné znenie, 2.2.2005. [35] Nariadenie Komisie (ES) No 1998/2006 z 15. decembra 2006 o uplatňovaní článkov 87 a 88 zmluvy na pomoc de minimis (Ú. v. EÚ L 379, 28.12.2006). [36] Bez rozhodnutí o začatí konania vo veci formálneho zisťovania, korigend, súdnych nariadení, návrhov na primerané opatrenia. [37] Ú. v. ES C 70, 19.3.2002, s. 8. [38] Vec N 245/2006 LG Philips LCD Poland Sp. z o.o. (zatiaľ neuverejnená), vec N 246/2006 Ohsung [Dong Seo] Display Poland Sp. z o.o. (zatiaľ neuverejnená), vec N 247/2006 Lucky SMT Sp. z o.o. (zatiaľ neuverejnený), vec N 248/2006 Dong Yang Electronics Sp. z o.o. (zatiaľ neuverejnená), vec N 249/2006 Heesung Electronics Poland Sp. z o.o. (zatiaľ neuverejnená), vec N 250/2006 LG Chem Poland Sp. z o.o. (zatiaľ neuverejnená), vec N 251/2006 LG Innotek Poland Sp. z o.o. (zatiaľ neuverejnená), vec N 256/2006 LG Electronics Wroclaw Sp. z o.o.- domáce zariadenia (zatiaľ neuverejnená), vec N 257/2006 LG Electronics Wroclaw Sp. z o.o.- televízne prijímače (zatiaľ neuverejnená). [39] Vec N 17/2006 First Solar GmbH (Ú. v. EÚ C 259, 27.10.2006, s. 13). [40] Vec N 409/2006 HighSi GmbH (zatiaľ neuverejnený). [41] Vec N 34/2006 Hankook Tire Hungary Ltd (Ú. v. EÚ C 232, 27.9.2006, s. 2). [42] N 121/2006 Soutien de l'Agence de l'innovation industrielle en faveur des programmes mobilisateurs pour l'innovation industrielle (zatiaľ neuverejnený). [43] N 193/2006 Veľká pomoc na výskum a vývoj pre Rolls Royce et al. – Environmentally Friendly Engine (EFE) (zatiaľ neuverejnený). [44] N 186/2006 Soutien d'Eurocopter pour le développement d'un hélicoptère de transport moyen tonnage EC175 (zatiaľ neuverejnený). [45] N 708/2006 Soutien de l'Agence de l'innovation industrielle en faveur du programme de R&D BioHub (zatiaľ neuverejnený). [46] C 36/2005 Investbx (zatiaľ neuverejnený). [47] N 9/2006 Prostriedky rizikového kapitálu v prospech inovačného MSP so sídlom v Mezzogiorno (Ú. v. EÚ C 218, 9.9.2006, s. 9). [48] Pozri napríklad: NN162/A/2003 a N317/A/2006, Rakúsko, Podpora výroby elektrickej energie z obnoviteľných zdrojov podľa rakúskeho zákona o ekoenergii (Ökostromgesetz) (zásobovacie tarify) (Ú. v. EÚ C 221, 14.9.2006, s. 9), NN162/B/2003 a NN317/B/2006, RakúskoPodpora kombinovanej výroby elektrickej energie a tepla podľa rakúskeho zákona o ekoenergii (Ökostromgesetz) (podporná tarifa), support of CHP production under the Green Electricity Act (podporovacie tarify) (Ú. v. EÚ C 221, 14.9.2006, s. 9.) [49] Ú. v. EÚ C 202, 25.8.2006, s. 9. [50] Ú. v. EÚ C 209, 31.8.2006, s. 8. [51] Nariadenie Komisie (ES) č. 68/2001 z 12. januára 2001, zmenené a doplnené nariadením Komisie (ES) č. 363/2004 z 25. februára 2004 a nariadením Komisie (ES) č. 1976/2006 z 20. decembra 2006, o uplatňovaní článkov 87 a 88 Zmluvy o ES na pomoc pre vzdelávanie. [52] V roku 2006 sa vydalo rozhodnutie v dvoch prípadoch: C 40/05 Ford Genk (Belgicko) a N 653/05 Webasto (Portugalsko) . V ďalších troch prípadoch Komisia neprijala do konca roka 2006 konečné rozhodnutie. [53] Rozhodnutie Komisie vo veci NN 14/06 Ottana Energia , 12.12.2006 (zatiaľ neuverejnené), rozhodnutie Komisie vo veci NN 16/06 CIT , 7.7.2006 (Ú. v. EÚ C 244, 11.10.2006, s. 14), rozhodnutie Komisie vo veci N 28/06 Techmatrans , 20.2.2006 (Ú. v. EÚ C 87, 11.4.2006, s. 2). [54] Rozhodnutie Komisie vo veci N 464/05 AB Kauno , 22.2.2006 (Ú. v. EÚ C 270, 7.11.2006, s. 2), rozhodnutie Komisie vo veci N 632/05 Energetyka Wislosan , 19.7.2006 (Ú. v. EÚ C 232, 27.9.2006, s. 2). [55] Rozhodnutie Komisie vo veci C 44/2005 Huta Stalowa Wola , 20.12.2006 (zatiaľ neuverejnené). [56] Rozhodnutie Komisie vo veci C 3/2005 FSO , 20.12.2006 (zatiaľ neuverejnené), rozhodnutie Komisie vo veci C 25/2005 Frucona Košice , 7.6.2006 (zatiaľ neuverejnené), rozhodnutie Komisie vo veci C 42/2005 Konas , 26.9.2006 (zatiaľ neuverejnené), rozhodnutie Komisie vo veci C 1/2005 Euromoteurs , 26.4.2006 (Ú. v. EÚ L 307, 7.11.2006, s. 213). [57] Vec E22/2004 Stimuly pre provývozné investície. [58] CR 57/03 Tremonti Bis , CR 36/01 Beaulieu Ter Lembeek , CR 8/04 Fiškálne stimuly pre novo zaregistrované podniky , CR 13/B/03 Režim živnostenskej dane pre France Telecom a CR 57/02 článok 44f CGI . [59] KOM(2006) 851, konečné znenie. [60] Dánsky orgán hospodárskej súťaže zasiahol proti nadmerným cenám a manipulácii trhu v západnom Dánsku, nemecký orgán hospodárskej súťaže zasiahol proti dlhodobým dohodám o dodávkach plynu medzi veľkoobchodníkmi a Stadtwerke a taliansky orgán hospodárskej súťaže zasiahol proti nerozširovaniu kapacity v záujme ochrany dominantnosti na trhu zásobovania na nižších úrovniach. [61] Rozhodnutie Komisie vo veci COMP/38.348 Repsol CPP, 12.4.2006. [62] Rozhodnutie Komisie vo veci COMP/M.3868 DONG/Elsam/Energi E2 , 14.3.2006. [63] Rozhodnutie Komisie vo veci COMP/M.4180 Gaz de France/Suez , 14.11.2006. [64] Ú. v. EÚ C 324, 21.12.2005, s. 12. [65] Ú. v. EÚ C 52, 2.3.2006, s. 8. [66] Ú. v. EÚ C 145, 21.6.2006, s. 8 a Ú. v. EÚ C 214, 6.9.2006, s. 5. [67] Ú. v. EÚ L 268, 27.9.2006, s. 37. [68] Smernica 2003/87/ES o vytvorení systému obchodovania s kvótami emisií skleníkových plynov, Ú. v. EÚ L 275, 25.10.2003, s. 32, zmenená a doplnená smernicou 2004/101/ES, Ú. v. EÚ L 338,13.11.2004, s. 18. [69] Rozhodnutie Komisie z 13.6.2005 (Ú. v. EÚ C 144, 14.6.2005, s. 13). [70] Rozhodnutie Komisie vo veci COMP/M.4055 Talanx/Gerling , 5. 4. 2006. [71] Ú. v. EÚ C 210, 1.9.2006, s. 12. [72] Ú. v. EÚ L 366, 21.12.2006, s. 47. [73] Smernica Európskeho parlamentu a Rady 2002/21/ES zo 7. marca 2002 o spoločnom regulačnom rámci pre elektronické komunikačné siete a služby (rámcová smernica) (Ú. v. ES L 108, 24.4.2002, s. 33), Smernica Európskeho parlamentu a Rady 2002/19/ES zo 7. marca 2002 o prístupe a prepojení elektronických a komunikačných sieti a príslušných zariadení (prístupová smernica) (Ú. v. ES L 108, 24.4.2002, s. 7), Smernica Európskeho parlamentu a Rady 2002/20/ES zo 7. marca 2002 o autorizácii elektronických a komunikačných sieťových systémov a služieb (autorizačná smernica) (Ú. v. ES L 108, 24.4.2002, s. 21), Smernica Európskeho parlamentu a Rady 2002/22/ES zo 7. marca 2002 o univerzálnej službe a právach užívateľov týkajúcich sa elektronických komunikačných sieti a služieb (smernica univerzálnej služby) (Ú. v. ES L 108, 24.4.2002, s. 51), Smernica Európskeho parlamentu a Rady 2002/58/ES zo 12. júla 2002 týkajúca sa spracovania osobných údajov a ochrany súkromia v sektore elektronických komunikácii ( smernica o súkromí a elektronických komunikáciách) (Ú. v. ES L 201, 31.7.2002, s. 37). [74] „Pracovný dokument útvarov Komisie, konzultácia s verejnosťou o návrhu odporúčania Komisie o relevantných trhoch výrobkov a služieb v sektore elektronických komunikácií, ktoré pripúšťajú reguláciu ex-ante podľa smernice Európskeho parlamentu a Rady 2002/21/ES o spoločnom regulačnom rámci pre elektronické komunikačné siete a služby“, ktorý je k dispozícii na: http://europa.eu.int/information_society/policy/ecomm/doc/info_centre/public_consult/review/recommendation_final.pdf. [75] Podľa článku 7 rámcovej smernice musia vnútroštátne regulačné orgány oznámiť Komisii výsledky svojej analýzy 18 trhov na základe práva upravujúceho pravidlá hospodárskej súťaže. [76] Pozri napríklad rozhodnutie Komisie vo veci N 398/2005 Daňová úľava na rozvoj širokopásmového služieb v Maďarsku , 16.5.2006, rozhodnutie Komisie vo veci N 118/2006 Vývoj širokopásmových komunikačných sietí vo vidieckych oblastiach Lotyšska , 7.6.2006, rozhodnutie Komisie vo veci N 264/05 Širokopásmové pripojenie pre vidiecke oblasti Toskánska , 13.9.2006, rozhodnutie Komisie vo veci N 222/2005 Pomoc na prekonanie digitálnej priepasti (digital divide) na Sardínii , 22.11.2006. [77] Rozhodnutie Komisie vo veci C 35/2006 Rozvoj širokopásmového pripojenia v Appingedam , 19.7.2006. [78] Pozri oznámenia z Cypru, Írska, Malty, Španielska a Slovinska. Írsky vnútroštátny regulačný orgán však stiahol svoje určenie veľkej trhovej sily v rámci vnútroštátnych súdnych postupov. [79] Rozhodnutie Komisie vo veci COMP/M.3916 T-Mobile Austria/tele.ring , 26.4.2006. Pozri aj odsek 0. [80] Pozri tiež odsek 0. [81] Rozhodnutie Komisie vo veci COMP/M.4297 Nokia/Siemens , 13.11.2006. [82] Rozhodnutie Komisie vo veci COMP/M.4214 Alcatel/Lucent , 24.7.2006. [83] Smernica Komisie 2002/77/ES zo 16. septembra 2002 o hospodárskej súťaži na trhoch elektronických komunikačných sietí a služieb (Ú. v. ES L 249, 17.9.2002, s. 21). [84] Vec C33/2006 Zavádzanie digitálnej pozemnej televízie (DVB-T) v Bavorsku na http://ec.europa.eu/comm/competition/state_aid/register/ii/doc/C-33-2006-WLWL-en-19.07.2006.pdf [85] Vec C34/2006 Zavádzanie digitálnej pozemnej televízie (DVB-T) v Severnom Porýnsku – Westfálsku na http://ec.europa.eu/comm/competition/state_aid/register/ii/doc/C-34-2006-WLWL-en-19.07.2006.pdf. [86] Vec N111/2006 Aide à la TNT dans les régions sans simulcast na http://ec.europa.eu/community_law/state_aids/comp-2006/n111-06.pdf; vec N546/2006 Fonds d'aide à des particuliers sous conditions de ressources dans la perspective de la fin de la radiodiffusion analogique na http://ec.europa.eu/community_law/state_aids/comp-2006/n546-06.pdf. [87] Vec N270/2006 Podpory pre digitálne dekodéry s otvoreným API na http://ec.europa.eu/comm/competition/state_aid/register/ii/doc/N-270-2006-en-WLWL-24.01.2007.pdf [88] Oznámenie Komisie o uplatňovaní pravidiel štátnej pomoci na verejnoprávne vysielanie (Ú. v. ES C 320, 15.11.2001, s. 5). [89] Pozri rozhodnutie Komisie o schválení plánu finančnej reštrukturalizácie portugalskej verejnoprávnej vysielacej spoločnosti v júli 2006 (štátna pomoc NN 31/2006 – Portugalsko). [90] Pozri rozhodnutie Komisie o ukončení prešetrovania existujúcej pomoci týkajúcej sa režimu všeobecného financovania portugalskej verejnoprávnej vysielacej spoločnosti RTP (štátna pomoc E 14/2005 – Portugalsko). [91] Pozri rozhodnutie Komisie o ad hoc financovaní holandských verejnoprávnych vysielacích spoločností, prijaté v roku 2006 (štátna pomoc C 2/2004 –Holandsko). [92] Vec COMP/38.173 Spoločný predaj mediálnych práv pre FA Premier League na http://ec.europa.eu/comm/competition/antitrust/cases/index/by_nr_76.html#i38_173. [93] Vec COMP/37.398, Spoločný predaj komerčných práv na Ligu majstrov UEFA (Ú. v. EÚ L 291, 8.11.2003, s. 25) a vec COMP/37.214, Spoločný predaj mediálnych práv na nemeckú Bundesligu (Ú. v. EÚ L 134, 27.5.2005, s. 46). [94] Vec COMP/M.4066, CVC/SLEC , na http://ec.europa.eu/comm/competition/mergers/cases/index/ m81.html#m_4066. [95] Oznámenie Komisie Rade, Európskemu parlamentu, Hospodárskemu a sociálnemu výboru a Výboru regiónov o niektorých právnych aspektoch týkajúcich sa kinematografických a iných audiovizuálnych diel (KOM(2001) 534, konečné znenie z 26. 9. 2001, Ú. v. ES C 43, 16.2.2002). [96] Vec NN 84/05: http://ec.europa.eu/comm/competition/state_aid/register/ii/doc/NN-84-2004-WLWL-fr-22.03.2006.pdf [97] Vec N 461/05: http://ec.europa.eu/community_law/state_aids/comp-2005/n461-05.pdf [98] Vec N 695/06: http://ec.europa.eu/comm/competition/state_aid/register/ii/by_case_nr_n2006_690.html#695 [99] Vec COMP/38681 Dohoda z Cannes , záväzky na http://ec.europa.eu/comm/competition/antitrust/cases/rozhodnutia/38681/commitments.pdf. Pozri aj tlačovú správu IP/06/1311, 4. 10. 2006. [100] Tlačová správa MEMO/06/63, 7. 2. 2006. [101] N 400/2006 Taliansko, prijaté 6. 12. 2006, a N 573/2005 Dánsko, má sa prijať. [102] Pozri rozhodnutie Komisie N 604/2005, 16. 5. 2006 (Ú. v. EÚ C 209, 31.8.2006) a rozhodnutie Komisie N 556/2005, 19. 7. 2006 (Ú. v. EÚ C 207, 30.8.2006). [103] Rozhodnutie Komisie N 565/2005, 22.2.2006, C(2006) 457, konečné znenie. [104] Rozhodnutie Komisie N 622/2005, 7.6.2006, C(2006) 2077, konečné znenie. [105] N 478/2004, 7. 6. 2006 (Ú. v. EÚ C 209, 31.8.2006). [106] Ú. v. EÚ L 269, 28.9.2006, s. 1. [107] Rozhodnutie Komisies C(2006) 2009, 31.5.2006 a C(2006) 2010, 20.6.2006. [108] Nariadenie (ES) č. 847/2004 Európskeho parlamentu a Rady z 29. apríla 2004 o rokovaniach a vykonávaní dohôd o leteckej dopravnej službe medzi členskými štátmi a tretími krajinami (Ú. v. EÚ L 157, 30.4.2004, s. 7). [109] Cyprus Airways (Ú. v. EÚ C 113, 13.5.2006, s. 2). [110] Najmä v súvislosti s Maltou (N640/06 – prijaté 22. novembra). [111] Najmä prípad týkajúci sa kapitálových investícií pre šesť malých letísk v Írsku (N353/06 – prijaté 26. septembra). [112] DHL Leipzig – Halle Airport , prijaté 22. novembra. [113] Spojené prípady C-83/01 P, C-93/01 P a C-94/01 P, Chronopost SA [2003] Zb. s. I-6993. [114] Vec C-280/00, Altmark Trans GmbH [2003] Zb. s. I-7747. [115] Rámec Spoločenstva pre štátnu pomoc vo forme kompenzácie za služby vo verejnom záujme (Ú. v. EÚ C 297, 29.11.2005, s. 4). [116] Pozri napríklad vec N 165/2005, Vládna finančná podpora vidieckej siete v prospech Post Office Limited (POL) na roky 2006 – 2008 (Ú. v. EÚ C 141, 16.6.2006, s. 2) a vec N 642/05, Štátna kompenzácia v prospech Posten AB za poskytovanie základných platobných služieb a služieb hotovostnej platformy. [117] Vec E 15/2005, Recommandation proposant l'adoption de mesures utiles concernant la garantie illimitée de l'Etat en faveur de La Poste (zatiaľ neuverejnený). [118] Vec N 227/2006; DHL – Leipzig Halle Airport (Ú. v. EÚ C 48, 2.3.2007, s. 7). [119] Bankovníctvo, cenné papiere, poistenie, potraviny, lieky a liečivá, profesijné služby, zdravotná starostlivosť, životné prostredie, energetika, železničná doprava, námorná doprava, motorové vozidlá, telekomunikácie, médiá a šport. [120] Nariadenie Komisie (ES) č. 1400/2002 z 31. júla 2002 o uplatňovaní článku 81 ods. 3 zmluvy na niektoré kategórie vertikálnych dohôd a zosúladených postupov v sektore motorových vozidiel (Ú. v. ES L 203, 1.8.2002, s. 30). [121] V roku 2006 sa to týkalo správy spravodajcu Lipietza k Výročnej správe o hospodárskej súťaži Komisie za rok 2004. [122] V roku 2006 sa približne 551 písomných otázok a 66 ústnych otázok adresovaných Komisii týkalo (aspektov) politiky hospodárskej súťaže.